臨川過永叔植慈竹義木於庭廼榜其堂曰慈義索余詩
作者：魏了翁
朝代：宋

paragraphs: 冬笋與霜堇，孝可使之生。
老槐與枯荆，義可使之榮。
芸芸天壤閒，何物非吾誠。
根心貫芽枿，影響於形聲。
過君資孝友，早識真重輕。
一時東南彥，意氣何相傾。
虛几隠天籟，深居觀物情。
慈竹吾父子，義木吾弟兄。
夜簷月送影，晝戶煙輸晴。
與我一般意，乃作堂堂名。
竹根頭𧥄𧥄，下覆復上承。
木以同本故，葉葉皆相親。
承覆匪强合，相親誰使令。
茲有靡不有，斧斤日丁丁。
願言厚封植，歲晚長青青。